

REPUBLIKA HRVATSKA

ZADARSKA ŽUPANIJA

OPĆINA STARIGRAD

**Općinski načelnik**

KLASA: 350-03/19-01/03

URBROJ: 2198/09-2-20-17

Starigrad Paklenica, 27. kolovoza 2020. godine

Na temelju članka 64. Zakona o zaštiti okoliša („Narodne novine“ br. 80/13, 153/13, 78/15, 12/18 i 118/18), članka 23. Uredbe o strateškoj procjeni utjecaja plana i programa na okoliš („Narodne novine“ br. 03/17), te članka 46. Statuta Općine Starigrad („Službeni glasnik Zadarske županije“ br. 3/18, 8/18 i 3/20) Općinski načelnik Općine Starigrad, donosi

**ODLUKU**

**kojom se utvrđuje da nije potrebno provesti stratešku procjenu utjecaja na okoliš za izradu Urbanističkog plana uređenja luke Starigrad**

**Članak 1.**

Jedinstveni upravni odjel Općine Starigrad proveo je postupak Ocjene o potrebi strateške procjene utjecaja na okoliš za izradu Urbanističkog plana uređenja luke Starigrad (u daljnjem tekstu: Plan).

**Članak 2.**

Razlozi za izradu Plana su sljedeći:

- Redefinirnje postojeće lučke infrastrukture: postojeći gatovi će se produžiti i djelomično proširiti radi povećanja sigurnosti priveza plovila unutar ove luke. Naime, postojeći gatovi/valobrani ne pružaju dovoljnu zaštitu od udara valova koje prouzroče južni i sjeverozapadni vjetrovi.

UPU-om će se odrediti polja za privez plovila i ostale površine za potrebe lučkih djelatnosti (manipulativne površine, privez plovila u tranzitu, privez plovila lokalnog stanovništva i drugo).

Kod rekonstrukcije luke bit će potrebno redefinirati i pristup državnoj cesti DC-8.

- Uvažavanje postojeće i planirati nove prateće sadržaje u funkciji luke otvorene za javni promet: potrebno je reorganizirati i preurediti postojeće parkirališne površine, odrediti površine u kojima će se moći planirati građevine u funkciji luke otvorene za javni promet (spremišta, ugostiteljstvo, trgovina, usluge, sanitarni čvor i slično), planirati javne površine (trgovi, šetnice, javni parkovi i ostale zelene površine), opremanje komunalnom infrastrukturom i lučkom opremom (dizalice) i slično.

**Članak 3.**

U cilju utvrđivanja vjerojatno značajnog utjecaja na okoliš, Jedinstveni upravni odjel Općine Starigrad zatražio je mišljenja tijela i/ili osoba određenih posebnim propisima. U tablici koja slijedi navedena su mišljenja i očitovanja koja su zaprimljena.

|  |  |  |
| --- | --- | --- |
| Javnopravno tijelo | KLASA/URBROJ/Datum | Mišljenje/očitovanje |
| Zadarska županija, Upravni odjel za prostorno uređenje, zaštitu okoliša i komunalne poslove, B. Petranovića 8, 23000 Zadar | KLASA: 351-04/19-01/95  URBROJ: 2198/1-07/2-19-2  Od 12. lipnja 2019. godine | Nije potrebno provesti postupak ocjene o potrebi strateške procjene utjecaja na okoliš. |

**Članak 4.**

Temeljem navedenih mišljenja i očitovanja, konstatira se sljedeće:

* U tablici iz prethodnog članka vidljivo je da su sva javnopravna tijela koja su se očitovala, dala mišljenje da nije potrebno provesti postupak strateške procjene,
* Radi se o planu uređenja postojeće luke otvorene za javni promet od lokalnog značaja za 280 vezova, kojim se ne mijenja uporaba prostora
* Predmetni Plan ne daje okvir za zahvate koji podliježu ocjeni o potrebi procjene utjecaja na okoliš, odnosno procjeni utjecaja na okoliš.

Iz svega navedenog u ovom članku, zaključeno je da Plan neće imati vjerojatno značajan utjecaj na okoliš te se utvrđuje da nije potrebno provesti stratešku procjenu utjecaja na okoliš za Plan.

**Članak 5.**

Jedinstveni upravni odjel Općine Starigrad je o ovoj Odluci dužan informirati javnost sukladno odredbama Zakona o zaštiti okoliša („Narodne novine“ br. 80/13, 153/13, 78/15, 12/18 i 118/18) i odredbama Uredbe o informiranju i sudjelovanju javnosti i zainteresirane javnosti u pitanjima zaštite okoliša („Narodne novine“ br. 64/18) kojim se uređuje informiranje javnosti u pitanjima zaštite okoliša.

**Članak 6.**

Ova Odluka stupa na snagu danom donošenja.

Općinski načelnik

Krste Ramić, dipl. oec.